标题：申日经
出处
【  申日经  】  《 丁福保佛学大辞典 》 
（经名）一卷，西晋竺法护所译月光童子经之异名，又宋求那跋陀罗所译申日儿本经之略名。
原文
闻如是一时佛游王舍城灵鸟顶山。与大比丘千二百五十人。尔时王舍城中有大豪富长者。名旃罗日。财宝无量敬信佛法。供养众僧精进难及。长者有弟号名申日。不信佛法奉诸邪术。见兄奉正每怀恚嫉。所可侍师号不兰迦叶。不兰迦叶五百人等。谓申日言。今汝兄者独不侍我。不知真道而反信佛。时旃罗日知异道人所共论说。语申日言。吾明日欲请卿师。宁肯自屈诣吾舍不。申日答言。当往报之。申日即往诣其师所。长跪白言。我兄今欲降伏请诸大人。明日自屈诣其舍食。师言。大善。即受其请。时申日还白其兄言。今已受请。明日当来。时旃罗日。多使人客于门中地掘作大坑令深五尺。以青污泥满其坑中。薄覆其上令如平地。又复豫作五百发脚床。皆施一脚以襜衣之。以五百钵成熟乳酪。以此供具待异道人。明日时至。来诣请所。诸尼犍子无有法则。乱行并肩先入无上。适至门中皆各使走。却堕泥坑污其衣服。悉皆嗔恚各欲还去。时旃罗日。使人牵留解语其意。此旧泥坑。道人不知而堕此坑。不故为之幸莫嗔恚。愿前饭食。贸易衣服尽请令入。在门里径先付酪器。皆手持已便语令坐。适却居床床皆反侧。五百道人皆僵仆地。钵酪浆者。激灌其面及其衣服。时诸道人益怀嗔恚。语申日言。汝今投我与兄共谋。毁辱吾等甚为不细。是时申日亦大不乐。道人嗔恚皆弃舍去。时旃罗日复牵留之。为说方便譬喻之言。属卿曹等堕泥中时。身体正黑甚为丑恶。如卿之道。今酪正白其色鲜洁。譬如佛道。亦可舍卿所奉之术来就吾法。诸异道人不复与语怀恚而去。明日申日。往诣师所长跪自陈。我兄无状所为非法。我实不知。愿师加哀不见咎责。虽尔今者当为大师报昨日之怨。我兄但以泥坑酪浆。毁辱师等耳。我今所报当过于此。今我兄所侍之师。我当请之。掘门里地令入五丈。以火著中薄覆其上。设众饭食皆内毒药。时佛当来。若不堕火坑中者。当持毒饭而分布与以此杀之。于师何如。时师报言。如佛世尊。多智圣猛睹去来事。他人所议辄豫知之。卿虽欲尔恐不能谐。申日复言。先当请之。若其受者为无所知。若必明圣不受吾请。师曰大善。是时申日出王舍城诣灵鸟山。前到佛所叉手揖让而白佛言。我欲请佛及诸弟子。愿屈光仪到舍小饭。佛言。大善。于是申日欢喜而退。还白其师。佛已受请为无所知。但当掘坑具毒饭耳。时诸异道人皆大踊跃。展转相谓以为大庆 。[1]﻿
申日有子名旃罗法(汉言月光童子)先世宿命学佛经道。有神猛志。志在大乘。白其父言。佛者大圣神通已达。前知无穷却睹无极。蜎蜚蠕动心义所念皆豫知之。莫用邪冥恶人之言受其重罪。时旃罗法复白父言假令劫尽满其中火。三千刹土皆悉周遍。又取诸毒揣若须弥。犹尚不能动佛一毛。况此小坑而欲害之。今父所作譬如萤火。自以小明欲蔽日月。譬如小鸟欲以其身冲崩铁围。反碎其身无所能谐。今诸异道所作如是。不须请佛。其父不信故如前谋。明日时至遣人白佛。所供已办愿可自屈。于是如来便起向道。放大光明一切洞彻。是时十方有十菩萨。皆阿惟颜。一一菩萨各与亿百那术无数菩萨俱飞来会。各将宝华旃檀名香。以众伎乐供养世尊。诣王舍城欲观如来有所感动。时申日舍有金色光皆明如日。旃罗法白言。今佛现舍金色之光。佛以向道有此感应。可往止之不须使前。父故不信。是时申日第一夫人号名月羽旃罗法母也。见此变瑞踊跃欢喜。即发无上正真道意 
旃罗法白其母言今当敕五百夫人。皆令庄严出见如来。所以者何。世尊难值。亿百千劫时有佛耳。五百夫人皆悉受教欢喜侍佛。佛入城时足蹈门阃。三千国土皆大震动。诸有疾病悉为除愈。盲视聋听喑痾能言。跛躄者行。诸被毒者毒皆不行。诸有乐器不鼓自鸣。金银七宝皆作音声。飞鸟走兽相和悲鸣。时十方神并诸天人。各与尊神不可计数。皆悉随从诣申日舍。佛蹈火坑变为浴池。中生莲华大如车轮。华有千叶七宝为茎。其色妙好佛蹈其上。及诸菩萨所可蹈华。皆生五百叶。弟子乘者华生五百叶。申日见火坑作此变化。心中惊悴即大惶怖。头面作礼。佛入其舍。菩萨弟子皆悉坐定。申日忏悔。前白佛言。我大无状所作非法。今饭食中皆有毒药。乞得更备办宿留须臾。佛言。持毒饭来我自食之。申日欢喜即如佛教。分布饭具皆悉周遍。便即受之咒愿达嚫。其毒饭者变为百味。香闻十方。其有闻此饭香气者。自然饱满身得安隐。皆发无上平等道意。饭食毕竟。五百夫人及旃罗法为佛作礼却住一面。长者申日自取小床于佛前坐。而白佛言。世尊。神通有三达智。我之所作想佛已了。不即逆告语我。乃令吾等兴立非法造此恶事。佛岂不知我所议耶。佛告申日。乃昔过去阿僧祇劫。尔时有佛号提和竭如来。为等正觉其明无量度诸懈废。与众开士及大弟子无央数俱行入城。时有长者名鞞陀卫。时适出城。有梵志女。鲜洁少双执持名华。时长者子即以银钱五百。从卖华女。得华五茎以散佛上。佛即授其决言。汝却后无数阿僧祇劫。当得作佛号释迦文。汝作佛时。当有长者号名申日。与异道人合构逆事。火坑毒饭规欲试汝。虽有此恶。当因汝得度 
佛告申日时长者子今我身是。我乃尔时从如来授记。即得明决之定以为悉豫知有汝名字。况汝昨日所谋议事。岂不知乎。当知诸佛善权之慧。欲以因缘有所起发。长者申日闻佛所说即得法忍。复自叹言。如来之智无所不度。明知我今不复受罪。所以者何。过去世时锭光如来豫说我名。今当为佛之所开化。以是言之不复受罪。时佛说法于王舍城。长者居士无央数千。及异道人五百之众。皆发无上正真道意。五百夫人即时逮得不退转地。月光童子从坐而起。赞叹佛已而白佛言。设我来世得作佛时。令我国土一切人民无有恶心皆应质朴。有诸恶国人民刚强五浊贱世。我愿于中而开化之。佛告阿难。汝闻月光童子所说不乎。阿难对曰。唯然已闻。佛告阿难我般涅盘千岁已后。经法且欲断绝。月光童子当出于秦国作圣君。受我经法兴隆道化。秦土及诸边国。鄯善乌长归兹疏勒大宛于填。及诸羌虏夷狄。皆当奉佛尊法普作比丘。其有一切男子女人。闻申日经。前所作犯恶逆者皆得除尽。当知世尊之所应度如是。如是其有犯逆尚得度脱。何况至心学佛道者。佛说经已。一切众会莫不欢喜。作礼而去佛说申日经 
按开元录此经四译一失。法护译中虽有月光童子经。亦名申日经者。自是一经有二名耳。非别有申日经。是法护译者。藏中既有月光童子经。为法护译斯已矣。此何更有申日经为法护之译耶。则未知此经是谁之译。又何据谓之法护译耶。今以录中有云支谦译中有申日经一卷。云与月光童子经同本异译。今捡寻文句二经不殊。故不双出云云。则藏中必有支谦所译月光童子经。亦名申日经者。今诸藏皆无。恐此经即是。而误安法护之名耳。如是则四译还具矣。冒陈瞽言以俟来哲
译文
闻如是：一时，佛在舍卫国。尔时，有一县，皆奉行佛五戒、十善，一县界无酿酒者。中有大姓家子，欲远贾贩。临行，父母语其子言：‘汝勤持五戒、奉行十善，慎莫饮酒犯佛重戒。’受教而行，往到他国，见故同学、亲友相得欢喜。将归，出蒲萄酒欲共饮之，辞曰：‘吾国土奉佛五戒，无敢犯者，饮酒后生为人愚痴，不值见佛。旦辞亲行，父母相戒以酒蒸，仍违教犯戒，罪莫大也。知识区区，别久会同，心虽悦喜，不宜使吾犯戒，违亲教也。’ 
主人言：‘吾与卿同师恩，则兄弟，吾亲则是子亲，父母相饮岂可违之？若吾在卿家，必顺子亲。’事不获已，乃听饮之。醉卧三日，醒悟，心悔怖惧。事讫还家具首于亲，父母报言：‘汝违吾教，加复犯戒，乱法之渐，非孝子也，无得说之为国作先。’便以所得物逐令出国，无宜留此。 
子以犯戒为亲所逐，乃到他国住客舍家。主人所事三鬼神，能作人现，对面饮食、与人语言。主人事之积年疲劳，居财空尽而家疾病、死丧不绝，患厌此鬼，私共论之。鬼知人意而患苦之，鬼自相共议：‘此人财产空讫，正为吾人耳，未曾有益，令相厌患。宜求珍宝以施与之，令其心悦。’便行盗他方国王库藏好宝，积置园中，报言：‘汝事吾历年勤苦甚久，今欲福汝使得饶富，此乃快乎？’主人言：‘受大神恩。’鬼曰：‘汝园中有金银，可往取之，方有大福令得汝愿。’主人欣然，入园见物奇异，负挟归含，辞谢受恩：‘明日欲设饮食，愿屈顾下。’施设肴馔皆办，鬼神来诣门，见舍卫国人在主人舍，便奔走而去。主人追呼：‘请还！今设微供皆已办具，大神既已下顾，委去何为？’神曰：‘卿舍尊客，吾焉得前？’重复惊走。 
主人还归坐自思惟：‘吾舍之中无有异人，正有此人耳？’即出语言，供设所有，极相娱乐。饮食已竟，因问之曰：‘卿有何功德？于世有此，吾所事神，畏子而走。’客具说佛功德五戒、十善，实犯酒戒为亲所逐，倘余四成故，为天神所营护，卿神不敢当之。主人言：‘吾虽事此神久患厌之，今欲奉持佛五戒。’因从客受三自归、五戒、十善，一心精进不敢懈怠，问佛所在，可得见不？客曰：‘佛在舍卫国给孤独园中，往立可见。’ 
主人一心到彼，经历一亭中，有一女人端正，是啖人鬼妇也。男子行路回远，时日逼暮，从女人寄止一宿，女即报言：‘慎勿留此，宜急前去。’男子问曰：‘用何等故，将有意乎？’女人报曰：‘吾已语卿，用复问为？’男子自念：‘前舍卫国人完佛四戒，我神尚为畏之乃尔，我已受三自归、五戒、十善，心不懈怠，何畏惧乎？’遂自留宿，啖人鬼见护戒威神徘徊其傍，去亭四十里，一宿不归。 
明日男子进路，见鬼所啖人骸骨狼籍，衣毛为起，心怖而悔，退自思惟：‘我在本国，家居衣食极快足用，空为此人所化，言佛在舍卫国，来睹奇妙，反见骸骨纵横。’恶意更生自念：‘不如还，彼女人将归本土，共居如故，不亦乐乎。’即时回还至亭所，因从女人复求留宿，女人谓男子：‘何复还耶？’答曰：‘行计不成故回还耳，复寄一宿。’女言：‘卿死矣！吾夫是啖人鬼，方来不久，卿急去！’此男子不信，遂止不去，心更迷惑淫意复生，不复信佛三自归之德、五戒、十善之心，天神即去无复护之。鬼得来还，女人恐鬼食此男子，哀愍藏之瓮中。鬼闻人气，谓妇言：‘尔得肉耶？吾欲啖之。’妇言：‘我不行，何从得肉！’妇问鬼：‘卿昨夜何以不归？’鬼言：‘坐汝所为，而舍尊客宿，令吾见逐。’瓮中男子逾益恐怖，不复识三自归意。妇言：‘卿何以不得肉乎？’鬼言：‘正为汝舍佛弟子，天神逐我出四十里外，露宿震怖，于今不安，故不得肉。’妇闻默喜，因问其夫：‘佛戒云何悉所奉持？’鬼言：‘我大饥极急，以肉来不须问此，此是无上正真之戒，非吾所敢说也。’妇言：‘为说之，我当与卿肉。’ 
鬼类贪残欲食无止，妇迫问之，因便为说三自归、五重戒：一曰慈仁不杀；二曰清信不盗；三曰守贞不淫；四曰口无妄言：五曰孝顺不醉。鬼初说一戒时，妇辄受之，五戒心执口诵，男子于瓮中，识五戒随受之。天帝释知此二人心自归佛，即选善神五十人拥护两人，鬼遂走去。 
到明日，妇问男子：‘怖乎？’答曰：‘大怖！蒙仁者恩，心悟识佛。’妇言：‘男子昨日何以回还？’答曰：‘吾见新久死人骸骨纵横，恐畏故屈还耳。’扫言：‘骨是吾所弃者也，吾本良家之女，为鬼所掠取。吾作妻悲穷无诉，今蒙仁恩，得闻佛戒，得离此鬼。’妇言：‘贤者！今欲到何所？’男子报言：‘吾欲到舍卫国见佛。’妇言：‘善哉！吾置本国及父母，随贤者见佛。’便俱前行，逢四百九十八人，因相问讯：‘诸贤者从何所来、欲到何所？’答曰：‘吾等从佛所来。’问言：‘卿等已得见佛，何为复去？’报言：‘佛日说经，意中罔罔故，尚不解，今还本国。’ 
贤者具说本末，以鬼畏戒高行之人，意乃开解，俱还见佛。佛遥见之则笑，口中五色光出，阿难长跪：‘佛不妄笑，将有所说。’佛语阿难：‘汝见是四百九十八人还不？’对曰：‘见之。’佛言：‘此四百九十八人今得其本师，来见佛者，皆当得道。’五百人至佛所前，为佛作礼，一心听经，心开意解，皆作沙门，得阿罗汉道。 
佛言：‘犯酒戒者，则是客舍主人；与此女人，累世兄弟也。然此二人，是四百九十八人前世之师也。世人求道，要当得其本师及其善友，尔乃解耳。’ 
佛说经竟，诸比丘皆大欢喜，前为佛作礼而去。[2]﻿